2020.gada 25.septembrī spēkā stājās vairākas izmaiņas Ministru kabineta 2006.gada 19.decembra noteikumos Nr.1037 “Bāriņtiesas darbības noteikumi” (turpmāk – Noteikumi). VBTAI vērš bāriņtiesu uzmanību attiecībā uz būtiskākajām izmaiņām Noteikumos.

1. **Izmaiņas lietvedībā**

Līdz ar izmaiņām Noteikumos, Bāriņtiesā turpmāk visas lietu kategorijas tiek reģistrētas lietu reģistros. No 2022.gada 1.janvāra jēdziens “reģistrācijas žurnāls” vairs netiks lietots. Noteikumi definē galvenos lietu reģistrus un tajos fiksējamo informāciju:

* aizgādības tiesību pārtraukšanas un atņemšanas un aizgādības tiesību atjaunošanas lietu reģistru;
* audžuģimeņu lietu reģistru;
* adopcijas lietu reģistru;
* aizbildnības lietu reģistru;
* aizgādnības lietu reģistru;
* lietu alfabētisko reģistru;
* lietu reģistru par bāreņu un bez vecāku gādības palikušo bērnu ievietošanu ārpusģimenes aprūpes iestādē.

!!! Bāriņtiesām šobrīd nav nepieciešams iekārtot jaunus reģistrus vai pārrakstīt informāciju. Savukārt, ja kāda bāriņtiesa plāno pāriešanu uz elektroniskajiem dokumentu reģistriem vai notiek bāriņtiesu apvienošana ar jaunu reģistru izveidi, tad aicinām ņemt vērā esošās un no 2022.gada 1.janvāra plānotās pārmaiņas lietvedības jautājumos.

Vienlaikus lūdzam bāriņtiesas pārskatīt Noteikumu 19.punkta apakšpunktus par izmaiņām attiecībā uz audžuģimeņu lietu reģistrā iekļaujamo informāciju un 23.1punktā parlietu reģistrā par bāreņu un bez vecāku gādības palikušo bērnu ievietošanu ārpusģimenes aprūpes iestādē iekļaujamo informāciju.

Papildus informējam, ka šobrīd bāriņtiesas lietu nomenklatūras paraugsaraksts ir nodots saskaņošanai valsts arhīvam un pēc tā saskaņošanas bāriņtiesas tiks informētas par izmaiņām.

**2. Aizgādnības lietu piekritība**

Bāriņtiesu likuma 59.5 pants nosaka, ka aizgādni personai, kurai ar tiesas nolēmumu ir nodibināta aizgādnība, ieceļ tā bāriņtiesa, kuras darbības teritorijā ir deklarēta šīs personas dzīvesvieta, bet, ja deklarētās dzīvesvietas nav, — tā bāriņtiesa, kuras darbības teritorijā ir šīs personas dzīvesvieta. Ja persona ievietota ārstniecības iestādē, aizgādni ieceļ tā bāriņtiesa, kuras darbības teritorijā atrodas ārstniecības iestāde.

Noteikumi ir papildināti ar 32.1punktu šādā redakcijā: “*Ja aizgādnībā esošā persona maina deklarēto dzīvesvietu, lietu pārsūta tai bāriņtiesai, kuras darbības teritorijā ir deklarēta personas dzīvesvieta, bet, ja deklarētās dzīvesvietas nav, - tai bāriņtiesai, kuras darbības teritorijā ir personas dzīvesvieta. Ja persona ievietota ārstniecības iestādē, lietu pārsūta tai bāriņtiesai, kuras darbības teritorijā atrodas ārstniecības iestāde*."

Minētais grozījums nosaka, ka lieta tiek pārsūtīta, nevis nodota pārraudzībai – līdz ar to visus turpmākos lēmumus[[1]](#footnote-1) attiecībā uz aizgādnībā esošo personu pieņems tā bāriņtiesa, kuras teritorijā aizgādnībā esošā persona ir:

* deklarēta;
* faktiski dzīvo un personai nav deklarētās dzīvesvietas;
* ievietota ārstniecības iestādē, kura atrodas bāriņtiesas darbības teritorijā.

Likumdevējs nav noteicis konkrētu personas uzturēšanās ilgumu ārstniecības iestādē, kura gadījumā lieta pārsūtāma attiecīgās administratīvās teritorijas bāriņtiesai. Vienlaikus, kopsakarā ar kopējo regulējumu noprotams, ka atrašanās ārstniecības iestādē tātad ir tik ilglaicīga, lai būtu pamats uzskatīt, ka aizgādnībā esošās personas tiesības un intereses vislabāk pārstāvēs bāriņtiesa, kuras administratīvajā teritorijā atrodas attiecīgā ārstniecības iestāde. Respektīvi, lieta netiek pārsūtīta situācijā, kad persona saņem īstermiņa ārstēšanu kādā no ārstniecības iestādēm (piemēram, saistībā ar akūtu saslimšanu vai hroniskas slimības paasinājumu), bet tiek pārsūtīta tad, ja ārstniecības iestāde vienlaikus nodrošina ilgstošas aprūpes pakalpojumus personai ar ierobežotu rīcībspēju.

Vienlaikus uzsverams, ka ne visas ilgstošas sociālās aprūpes un sociālās rehabilitācijas institūcijas ir ārstniecības iestādes. Tādēļ, lai izvērtētu vai lieta pārsūtāma tai bāriņtiesai, kuras darbības teritorijā atrodas iestāde, vērā ņemamais kritērijs ir personas deklarētā dzīvesvieta – vai personas dzīvesvieta ir deklarēta institūcijā. Ja personai saglabājas deklarētā dzīvesvieta, piemēram, personas īpašumā, pašvaldībā, kura lēmusi par aizgādnības nodibināšanu, lieta netiek pārsūtīta.

Piemēram, 2020.gada 29.septembrī bāriņtiesa A ieceļ aizgādni personai Z. 2021.gada 3.februārī Z tiek ievietots ilgstošas sociālās aprūpes un sociālās rehabilitācijas institūcijā citā pašvaldībā, kur tiek deklarēta viņa dzīves vieta. Bāriņtiesa pārsūta lietu par aizgādņa iecelšanu B bāriņtiesai, kura veic visas turpmākās darbības.

Gadījumos, kad pārsūtāmā lieta jau atrodas bāriņtiesā, kurai pēc Noteikumu 32.1punkta turpmāk ir piekritība veikt darbības aizgādnībā esošās personas tiesību un interešu aizsardzības nodrošināšanai, bāriņtiesa lietai jaunu indeksu nepiešķir, lietu reģistrā izdarot atzīmi par datumu, kurā lieta pārņemta bāriņtiesas lietvedībā. Savukārt bāriņtiesa, kura pārsūta lietu pēc piekritības, reģistrā izdara atzīmi par lietas pārsūtīšanu. Lietas materiāli netiek no jauna pārsūtīti, ja bāriņtiesas nodrošinājušas dokumentu salīdzināšanu un pārliecinājušās, ka bāriņtiesai, kura turpmāk nodrošinās aizgādnībā esošās personas tiesību un interešu aizsardzību, ir visi lietas materiāli. Vienlaikus noteikti nosūtāma informatīva vēstule par lietas pārsūtīšanu.

Piemērs

 2015.gada 3.martā A bāriņtiesa nosūtīja lietu par aizgādnības nodibināšanu un aizgādņa iecelšanu Z bāriņtiesai pārraudzībai, jo aizgādnībā esošās personas un aizgādņa dzīvesvieta deklarēta Z bāriņtiesas darbības teritorijā. 2020.gada 5.okotbrī A un Z bāriņtiesas telefoniski precizēja lietā esošos materiālus un secināja, ka lietas materiālu saturs abās bāriņtiesās ir vienāds. A bāriņtiesa 2020.gada 10.oktobrī nosūtīja vēstuli Z bāriņtiesai, kurā norādīts, ka pamatojoties uz Noteikumu 32.1punktā noteikto, pārsūta lietu par aizgādnības nodibināšanu un aizgādņa iecelšanu Z bāriņtiesai. Ņemot vērā, ka bāriņtiesas 2020.gada 5.oktobrī pārliecinājušās par lietas materiālu atbilstību, lietas materiālu kopijas atkārtoti nosūtītas netiek. A bāriņtiesa lietu reģistrā pie attiecīgās lietas izdara atzīmi, ka lieta pārsūtīta Z bāriņtiesai. Z bāriņtiesa lietu reģistrā pie attiecīgās lietas izdara ierakstu, ka 2020.gada 12.oktobrī lieta pārņemta Z bāriņtiesas lietvedībā.

Vienlaikus norādāms, ka saskaņā ar Bāriņtiesu likuma 53.panta sesto daļu, ja aizbildnis vai aizgādnis dzīvo citas pašvaldības administratīvajā teritorijā, bāriņtiesa, kura nodibinājusi aizbildnību vai iecēlusi aizgādni, nosūta aizbildņa vai aizgādņa dzīvesvietas bāriņtiesai aizbildnības vai aizgādnības lietas materiālu kopijas aizbildnības vai aizgādnības pārraudzībai, nodrošinot bāriņtiesu sadarbību.

Piemēram, papildinot iepriekš minēto piemēru, ja personas Z aizgādnis būs deklarēts pašvaldībā C, tad bāriņtiesa B lietas materiālu kopijas pārsūtīs pārraudzībai C bāriņtiesai.

**3. Uzaicinājuma nosūtīšana administratīvā procesa dalībniekiem**

Aizgādnis V pamatotu iemeslu dēļ vēlas atteikties no pienākumu pildīšanas:

- par aizgādņa atlaišanu un jauna aizgādņa iecelšanu lemj Bāriņtiesa B

Tiesa nodibina aizgādnību personai S un nosūta personas deklarētās dzīvesvietas bāriņtiesai A sprieduma norakstu aizgādņa iecelšanai

Aizgādnis V pamatotu iemeslu dēļ vēlas atteikties no pienākumu pildīšanas:

- par aizgādņa atlaišanu un jauna aizgādņa iecelšanu lemj Bāriņtiesa B

Aizgādnis V pamatotu iemeslu dēļ vēlas atteikties no pienākumu pildīšanas:

- par aizgādņa atlaišanu un jauna aizgādņa iecelšanu lemj Bāriņtiesa B

3. Persona S tiek ievietota ilgstošai ārstēšanai ārstniecības iestādē ar ilgstošas sociālās aprūpes pakalpojumu pašvaldībā B. Aizgādnis pārdeklarē savu dzīves vietu uz pašvaldību C:

* Bāriņtiesa A pārsūta lietu B bāriņtiesai turpmāko lēmumu pieņemšanai (Noteikumu 32.1punkts);
* Bāriņtiesa B pārsūta lietu C bāriņtiesai pārraudzībā (Bāriņtiesu likuma 53.panta sestā daļa).
1. Persona S un aizgādnis V maina deklarēto dzīves vietu uz B pašvaldību:
* Bāriņtiesa A pārsūta lietu B bāriņtiesai turpmāko lēmumu pieņemšanai (Noteikumu 32.1punkts) un lietas pārraudzībai.
1. Persona S maina deklarēto dzīves vietu uz B pašvaldību, aizgādnis V paliek deklarēts A pašvaldībā:
* Bāriņtiesa A pārsūta lietu B bāriņtiesai turpmāko lēmumu pieņemšanai (Noteikumu 32.1punkts);
* Lieta paliek arī A bāriņtiesas pārraudzībā (Bāriņtiesu likuma 53.panta sestā daļa).

Bāriņtiesa A pieņem lēmumu par aizgādņa V iecelšanu personai ar ierobežotu rīcībspēju S

Noteikumu 37.punkts paredz, ka bāriņtiesa uzaicinājumus uz bāriņtiesas sēdi, lēmumu norakstus, izrakstus, kopijas un lietu oriģinālus vai kopijas, kā arī korespondenci, kas satur sensitīvus datus, nosūta ierakstītā sūtījumā pa pastu vai ar kurjeru. Savukārt Noteikumu 46.punkts nosaka, ka uzaicinājumu uz bāriņtiesas sēdi administratīvā procesa dalībniekiem var izsniegt pret parakstu.

Noteikumu 45.punkts jaunajā redakcijā paredz, ka par bāriņtiesas sēdes norises laiku un vietu administratīvā procesa dalībniekam, tulkam, speciālistam un institūcijai, kuras kompetencē ir sniegt atzinumu izskatāmajā lietā, **paziņo vismaz 10 darbdienas pirms bāriņtiesas sēdes**. Ja tas atbilst bērna vai aizgādnībā esošas personas interesēm, **minēto termiņu var saīsināt**, to **īpaši pamatojot uzaicinājumā**. Uzaicinājumu uz bāriņtiesas sēdi **nosūta** [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā."

Līdz ar to attiecībā uz uzaicinājumu nosūtīšanu administratīvā procesa dalībniekiem, ņemami vērā šādi principi:

* Joprojām labas pārvaldības ietvaros, plānojot bāriņtiesas sēdi, bāriņtiesa uzaicinājumu nosūta **vismaz 10 darbdienas pirms bāriņtiesas sēdes**, lai nodrošinātu, ka personas ir savlaicīgi informētas par paredzēto bāriņtiesas sēdi un spētu izvērtēt un īstenot nepieciešamību iepazīties ar lietas materiāliem, iespējams, iesniegt bāriņtiesai vēl kādu būtisku informāciju izskatāmajā jautājumā. Lielākā daļa bāriņtiesas sēdes tiek savlaicīgi ieplānotas, līdz ar to ir ieplānojama arī savlaicīga bāriņtiesas uzaicinājumu izsūtīšana.
* Nepieciešamības gadījumā, ja tas atbilst bērna vai aizgādnībā esošas personas interesēm, uzaicinājums uz bāriņtiesas sēdi var tikt izsūtīts mazākā termiņā kā 10 darbdienas pirms bāriņtiesas sēdes. Vēršam bāriņtiesu uzmanību, ka minētais nozīmē, ka iemesls tam, kāpēc personai uzaicinājums uz sēdi netiek izsūtīts 10 darbdienas pirms paredzētās sēdes, nevar būt, piemēram, bāriņtiesas darbinieka noslogotība vai kļūdas darba plānošanā. **Saīsināts termiņš uzaicinājuma nosūtīšanai var tikt pamatots tikai ar bērna vai aizgādnībā esošās personas interesēm**. Piemēram, aizbildnības nodibināšana pēc tam, kad pagājušas piecpadsmit dienas pēc vienpersoniskā lēmuma pieņemšanas.
* Ja bāriņtiesas uzaicinājums uz bāriņtiesas sēdi tiek izsūtīts, neievērojot 10 darbdienu termiņu, **saīsinājuma pamatojumam** **jābūt atspoguļotam uzaicinājumā**.

Galvenie pamatprincipi, kas ņemami vērā izvērtējot nepieciešamību saīsinātam termiņam uzaicinājuma izsūtīšanai ir:

* bāriņtiesas kompetencē esošais jautājums izskatāms nekavējoties (piemēram, pēkšņa nepieciešamība pilnvarot audžuģimeni, bērna vai personas ar ierobežotu rīcībspēju mantiskie jautājumi, ja var tikt nokavēts mantojuma termiņš);
* lietā iegūta visa nepieciešamā informācija lēmuma pieņemšanai;
* saņemts administratīvā procesa dalībnieka lūgums izskatīt lietu ātrāk, un šis lūgums ir pamatots (piemēram, personu veselības stāvokļa dēļ vai tuvākajā laikā jādodas uz ārvalstīm vai tml.);
* uzaicinājums uz bāriņtiesas sēdi administratīvā procesa dalībniekam tiek izsniegts pret parakstu un bāriņtiesa vienojusies ar administratīvā procesa dalībnieku par lietas ātrāku izskatīšanu;
* administratīvā procesa dalībnieks lūdzis lietu izskatīt bez viņa klātbūtnes.

Vienlaikus no Noteikumiem izriet, ka uzaicinājums uz bāriņtiesas sēdi ir nosūtāms vai izsniedzams pret parakstu. Nosūtīšana veicama vai nu pa pastu, vai elektroniski, atbilstoši Paziņošanas likuma 8.un 9.pantam.

**4. Bāriņtiesas sēdes uzsākšana**

Noteikumu 51.punkts paredz, ka uzsākot bāriņtiesas sēdi, **sēdes vadītājs:**

* iepazīstina ar sēdes sastāvu un informē, kāda lieta tiks izskatīta;
* ziņo, kuras šajā lietā uzaicinātās personas ieradušās, kā arī to, vai ir paziņots par sēdi personām, kas nav ieradušās, un kādas ziņas saņemtas par šo personu neierašanās iemesliem;
* šo Noteikumu 44. punktā minētajām personām[[2]](#footnote-2) pārbauda personu apliecinošos dokumentus un noskaidro administratīvā procesa dalībnieku dzīvesvietas. Pilnvarotais pārstāvis vai advokāts uzrāda attiecīgo pilnvaru vai apliecinātu tās izrakstu, kopiju, norakstu vai orderi. Pilnvaras oriģināls, noraksts, kopija vai ordera oriģināls pievienojams lietas materiāliem;
* iepazīstina administratīvā procesa dalībniekus ar viņu tiesībām un pienākumiem. Ja administratīvā procesa dalībniekiem ir papildus iesniedzami pierādījumi, kam ir nozīme lietas izskatīšanā, bāriņtiesa nodrošina iespēju pārējiem lietas dalībniekiem ar tiem iepazīties;
* informē, ka sēdes gaita tiek fiksēta skaņu ierakstā, ja bāriņtiesas sēdes gaita pilnā apjomā tiek fiksēta, izmantojot skaņu ierakstu.;
1. **Tiesības izskatīt bāriņtiesas sēdi bez administratīvā procesa dalībnieka klātbūtnes**

Noteikumu grozījumos ir precizēts, kādos gadījumos bāriņtiesa lietu var izskatīt bez administratīvā procesa dalībnieku klātbūtnes. Noteikumu 54.1.apakšpunktā noteikts, ka bāriņtiesa lietu izskata bez administratīvā procesa dalībnieku klātbūtnes, ja:

* ir ziņas par to, ka administratīvā procesa dalībniekiem noteiktā kārtībā ir paziņots par lietas izskatīšanu un viņi nav ieradušies uz attiecīgo sēdi, kā arī nav paziņojuši neierašanās iemeslu;
* ir lūguši izskatīt lietu bez viņu klātbūtnes un ir noskaidrota lietas izskatīšanai nepieciešamā informācija.

Savukārt Noteikumu 54.2.apakšpunkts paredz lietu izskatīt bez administratīvā procesa dalībnieka klātbūtnes arī tādā gadījumā, ja administratīvā procesa dalībniekam nav iespējams paziņot par lietas izskatīšanu tāpēc, ka viņš nav deklarējis dzīvesvietu un nav zināma viņa faktiskā atrašanās vieta.

1. **Bāriņtiesas sēdes fiksēšana skaņu ierakstā**

Ņemot vērā to, ka arvien vairāk bāriņtiesu izmanto iespēju bāriņtiesas sēdes gaitu fiksēt, izmantojot skaņu ierakstu, Noteikumi papildināti ar attiecīgiem grozījumiem lai regulētu sēdes protokolā fiksējamo informāciju, kā arī administratīvā procesa dalībnieku tiesības noklausīties sēdes skaņu ierakstu.

Noteikumu 61.4.apakšpunktā noteikts, ka bāriņtiesas sēdes protokolā norāda lietas dalībnieku teikto vai **skaņu ieraksta datnes nosaukumu**, ja bāriņtiesas sēdes gaita pilnā apjomā tiek fiksēta skaņu ierakstāun ieraksts tiek uzglabāts informācijas sistēmā, kas nodrošina konfidencialitāti, integritāti, pieejamību, auditācijas pierakstus un citas augsta riska informācijas drošības prasības. Noteikumu 61.6.apakšpunkts paredz, ka sēdes protokolā norāda vai bāriņtiesas sēdes gaitas fiksēšanai pilnā apjomā izmantots skaņu ieraksts.

Savukārt Noteikumu 63.1 apakšpunkts nosaka, ja bāriņtiesas sēdes gaita pilnā apjomā fiksēta, izmantojot skaņu ierakstu, bāriņtiesa nodrošina bāriņtiesas sēdes dalībniekam skaņu ieraksta pieejamību nākamajā darbdienā pēc bāriņtiesas sēdes, savukārt skaņu ieraksta audioprotokola pieejamību – pēc trim darbdienām.

Tāpat papildināts Noteikumu 64.punkts, to izsakot sekojošā redakcijā: personas, kuras ir piedalījušās bāriņtiesas sēdē, triju darbdienu laikā no protokola parakstīšanas dienas var iesniegt rakstveida piezīmes par protokolu, norādot tajā pieļautās nepilnības un neprecizitātes, izņemot gadījumu, kad bāriņtiesas sēdes gaita pilnā apjomā fiksēta, izmantojot skaņu ierakstu.

1. **Riska novērtēšanas principi**

 Līdz ar grozījumiem Noteikumos nostiprināts jau Bāriņtiesu likuma 22.panta (11) daļā noteiktais princips, ka bāriņtiesa, ierosinot lietu par bērna aizgādības tiesību pārtraukšanu vecākam, veic riska novērtēšanu (vecāka līdzatkarība, problēmas neatzīšana u.tml.). Noteikumu 73.pants līdz ar to izteikts šādā redakcijā: “Riska novērtēšana veicama, **ierosinot** lietu par bērna aizgādības tiesību pārtraukšanu vecākiem un **pirms bāriņtiesas lēmuma** pieņemšanas attiecīgajā lietā, izņemot gadījumu, kad tiek pieņemts vienpersonisks lēmums saskaņā ar [Bāriņtiesu likuma](https://likumi.lv/ta/id/139369-barintiesu-likums) [23. pantu](https://likumi.lv/ta/id/139369-barintiesu-likums#p23)."

1. **Aizbildnībā un aizgādnībā esošas personas dzīves apstākļu pārbaude**

Lai precizētu satura prasības aizbildnībā un aizgādnībā esošas personas dzīves apstākļu pārraudzībā, veikti saturiski un redakcionāli precizējumi Noteikumu 80. un 81.punktā.

Proti, Noteikumu 80.punkts paredz, ka bāriņtiesa vismaz reizi gadā pārbauda aizgādņa darbību un noskaidro aizgādņa un aizgādnībā esošas personas viedokli par mantas pārvaldību, kā arī aizgādnībā esošas personas viedokli par savstarpējām attiecībām ar aizgādni un nedalītā saimniecībā dzīvojošām personām. **VBTAI norāda, ka Noteikumu 80.punkta precizējums neatceļ bāriņtiesas pienākumu veikt personas dzīves apstākļu pārbaudi, bet akcentē viedokļa noskaidrošanas būtiskumu**. Bāriņtiesu likuma 4.panta otrajā daļā noteikts, ka bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību. Dzīves apstākļu pārbaude, kuras laikā personai ierastā vidē tiek noskaidrots tās viedoklis par savstarpējām attiecībām ar aizgādni, citām nedalītā saimniecībā dzīvojošām personām, kā arī par personas mantas pārvaldību un citiem aspektiem, ir uzskatāma par prioritāri nepieciešamu, lai pēc būtības īstenotu Bāriņtiesas likuma 4.panta otrajā daļā noteikto bāriņtiesas pienākumu.

Savukārt Noteikumu 81.punkts nosaka, ka bāriņtiesa vismaz reizi gadā pārbauda aizbildnībā esošā bērna aprūpi un sastāda dzīves apstākļu pārbaudes aktu. Aktā iekļauj vismaz šādu informāciju:

* bērna viedoklis par dzīves apstākļiem, savstarpējām attiecībām ar aizbildni un nedalītā saimniecībā dzīvojošām personām,par saskarsmi un iespējām kontaktēties ar vecākiem, citiem radiniekiem un citām bērnam tuvām personām;
* aizbildņa viedoklis par aizbildnības pārvaldību un savstarpējām attiecībām ar aizbilstamo.

Dzīves apstākļu pārbaudes veidlapas paraugi aizbildnībā esoša bērna un aizgādnībā esošas personas dzīves apstākļu pārbaudēm pieejami VBTAI tīmekļa vietnē <http://bti.gov.lv/lat/barintiesas/metodiskie_ieteikumi_/?doc=5593>.

1. **Pārskats par bērnam piemērotas ārpusģimenes aprūpes izvērtējumu**

Noteikumu 81.2 punkts nosaka, ka pirms lēmuma pieņemšanas par bērna ārpusģimenes aprūpi bāriņtiesa sagatavo rakstisku pārskatu par darbībām, kas veiktas, lai bērnam nodrošinātu piemērotu aprūpi pie aizbildņa vai audžuģimenē (turpmāk – pārskats). Ar grozījumiem Noteikumos ir precizēta pārskatā iekļaujamā informācija. Pārskatā iekļaujama:

* potenciālā aizbildņa vārds, uzvārds, dzimšanas gads un deklarētās dzīvesvietas adrese, viedoklis un iemesli, kas liedz minētajai personai kļūt par aizbildni;
* tā ārpusģimenes aprūpes atbalsta centra darbinieka vārds, uzvārds, ar kuru pārrunāta iespēja audžuģimenei vai specializētajai audžuģimenei uzņemt bērnu, kā arī iemesli, kādēļ attiecīgā audžuģimene nevar uzņemt bērnu;
* datums, kad iegūta šajā punktā minētā informācija un ziņas no Iedzīvotāju reģistra un Audžuģimeņu informācijas sistēmas.
1. **Bāriņtiesas atzinuma sniegšana pēc tiesas pieprasījuma**

 Lai vienādotu bāriņtiesu praksi jautājumos par atzinuma sniegšanu pēc tiesas pieprasījuma, kā arī veicinātu efektīvāku šīs kategorijas lietu izskatīšanu Noteikumi ir papildināti ar jaunu – IX1. nodaļu - Bāriņtiesas atzinuma sniegšana pēc tiesas pieprasījuma.

 Saskaņā ar Bāriņtiesu likuma 50.pantu, bāriņtiesa tiesai sniedz atzinumu šādos gadījumos:

1) lai noteiktu kārtību, kādā izmantojamas saskarsmes tiesības un tiesības uzturēt personiskas attiecības un tiešus kontaktus ar bērnu;

2) viena vecāka atsevišķas aizgādības noteikšanai;

3) aizgādības tiesību atņemšanai un atjaunošanai;

4) paternitātes atzīšanai vai apstrīdēšanai;

5) citos Civilprocesa likumā paredzētajos gadījumos.

Noteikumu 98.1punkts paredz, ka  atzinumu, kuru iepriekš minētajos gadījumos sniedz pēc tiesas pieprasījuma (turpmāk – atzinums tiesai), **sagatavo kā bāriņtiesas lēmumu** un pieņem bāriņtiesas sēdē, ievērojot Noteikumu [68.](https://likumi.lv/ta/id/150736#p68) un [68.2 punktā](https://likumi.lv/ta/id/150736#p68.2) minētās prasības[[3]](#footnote-3).

 Saskaņā ar Noteikumu 98.2 punktu, pēc tiesas pieprasījuma saņemšanas bāriņtiesa **informē tiesu par termiņu**, kādā tiks sagatavots atzinums tiesai, un nosūta minēto informāciju konkrētās lietas dalībniekam, lūdzot to 20 dienu laikā rakstveidā izteikt viedokli par jautājuma izskatīšanu bāriņtiesas sēdē, kā arī 30 dienu laikā, skaitot no dienas, kad bāriņtiesa nosūtījusi informācijas pieprasījumu konkrētās lietas dalībniekam, sniegt papildu viedokli un pierādījumus. Tātad bāriņtiesa, ierosinot lietu par atzinuma sniegšanu pēc tiesas pieprasījuma, sagatavo un nosūta:

1. vēstuli attiecīgajai tiesai, norādot termiņu, kādā tiks sagatavots bāriņtiesas atzinums;
2. vēstuli lietā iesaistītajām personām, norādot datumu, līdz kuram ir iespējams bāriņtiesai sniegt rakstveida **viedokli par bāriņtiesas sēdē izskatāmo jautājumu** (nevis par dalībnieka dalību sēdē), kā arī kopējo termiņu, kurā iespējams iepazīties ar lietas materiāliem, sniegt papildus viedokli un pierādījumus. Tāpat personas jāinformē arī par kārtību, kādā tās var iepazīties ar lietā esošajiem dokumentiem, izgatavot to norakstus vai kopijas (Noteikumu 98.3 punkts).

Piemērs

Bāriņtiesa 2020.gada 1.oktobrī ierosina lietu par atzinuma sniegšanu pēc tiesas pieprasījuma lietā par bērnu dzīvesvietas un saskarsmes kārtības noteikšanu. Izvērtējot nepieciešamās darbības, lai varētu tikt sagatavots atzinums (dzīves apstākļu pārbaude bērnu un A.Bērziņas dzīvesvietā, pārrunas, psihologa vai mediatora konsultācijas ģimenei, lūgums citai bāriņtiesai apsekot B.Bērziņa dzīves apstākļus, informācijas pieprasīšana un saņemšana no bērnu izglītības iestādēm un ģimenes ārsta u.c.), bāriņtiesa sagatavo rakstveida vēstuli tiesai, kura lūgusi sniegt atzinumu, informējot, ka bāriņtiesas sēde par atzinuma sniegšanu notiks 2020.gada 25.novembrī. 2020.gada 5.okotbrī bāriņtiesa nosūta vēstules A.Bērziņai un B.Bērziņam informējot, ka bāriņtiesas sēde par atzinuma sniegšanu tiesai notiks 2020.gada 25.novembrī bez to personu klātbūtnes, kuras intereses skar atzinums tiesai. Bāriņtiesa lūdz A.Bērziņu un B.Bērziņu līdz 2020.gada 24.oktobrim sniegt rakstveida viedokli par bāriņtiesas sēdē izskatāmo jautājumu. Personas tiek informētas par tiesībām līdz 2020.gada 3.novembrim sniegt papildus viedokli un pierādījumus, kā arī, pamatojoties uz Noteikumu 98.3punktu, iesniedzot attiecīgu iesniegumu, iepazīties ar lietas materiāliem un iespēju izrakstīt no lietas materiāliem vai, izmantojot personas tehniskos līdzekļus, nofotografēt nepieciešamo informāciju vai ar tehniskiem līdzekļiem izgatavot lietā esošo dokumentu kopijas. Norādāms, ka bāriņtiesai ir tiesības atteikt lietā esošo dokumentu kopiju izsniegšanu atkārtoti, ja attiecīgais pieprasījums nav pamatots ar objektīviem iemesliem.

 **Izvērtējot termiņu**, kādā tiks sagatavots atzinums tiesai, bāriņtiesai jāvērtē objektīvi nepieciešamās darbības un iegūstamā informācija atzinuma sniegšanai, lai atzinums tiktu sagatavots saprātīgā termiņā. Nosakot termiņu, vērā ņemams gan tiesas norādītais lietas izskatīšanas laiks, gan nepieciešamība, piemēram, pēc psiholoģiskās izpētes, gan Noteikumos paredzētās tiesības ieinteresētajām personām 20 dienu laikā rakstveidā sniegt viedokli un 30 dienu laikā no informācijas pieprasījuma nosūtīšanas sniegt papildus viedokli un pierādījumus. Ministru kabineta 2020. gada 22. septembrī noteikumu Nr.592 “Grozījumi Ministru kabineta 2006. gada 19. decembra noteikumos Nr. 1037 "[Bāriņtiesas darbības noteikumi](https://likumi.lv/ta/id/150736-barintiesas-darbibas-noteikumi)"” anotācijā norādīts, ka termiņa ierobežojuma mērķis ir nodrošināt lietas atrisināšanu saprātīgā laika periodā un termiņa nokavējuma gadījumā, bāriņtiesā personas iesniegtie paskaidrojumi un pierādījumi netiek vērtēti.

 Papildus vērā ņemams, ka lietas dalībniekiem, kuri bāriņtiesā ir iesnieguši attiecīgu iesniegumu, ir tiesības iepazīties ar lietas materiāliem. Personai, kura iepazīstas ar lietas materiāliem, bāriņtiesa nodrošina iespēju izrakstīt no lietas materiāliem vai, izmantojot personas tehniskos līdzekļus, nofotografēt nepieciešamo informāciju vai ar tehniskiem līdzekļiem izgatavot lietā esošo dokumentu kopijas. Par to izdara atzīmi lietas uzziņas lapā. Bāriņtiesai ir tiesības atteikt lietā esošo dokumentu kopiju izsniegšanu atkārtoti, ja attiecīgais pieprasījums nav pamatots ar objektīviem iemesliem.[[4]](#footnote-4)

Noteikumu 98.1punkts paredz, ka  atzinumu tiesai **sagatavo kā bāriņtiesas lēmumu** un pieņem bāriņtiesas sēdē, ievērojot Noteikumu [68.](https://likumi.lv/ta/id/150736#p68) un [68.2 punktā](https://likumi.lv/ta/id/150736#p68.2) minētās prasības[[5]](#footnote-5), **bez tās personas klātbūtnes, kuras intereses skar atzinums tiesai**. Atzinumu tiesai noformē rakstiski un apzīmogo. **Bāriņtiesa pēc savas iniciatīvas lietu var izskatīt tās personas klātbūtnē, uz kuru attiecas atzinums tiesai.**

 Tātad, ievērojot to, ka bāriņtiesas lēmums par atzinuma sniegšanu tiesai nav administratīvs akts, bet gan institūcijas viedoklis tiesas izskatāmajā jautājumā, kas kalpo kā viens no pierādījumiem civillietā, bet kam nav galēja noregulējuma raksturs, bāriņtiesa lēmumu var pieņemt neaicinot uz bāriņtiesas sēdi personas, kuru intereses skar atzinums tiesai. Vienlaikus, katrā situācijā individuāli vērtējot, ja bāriņtiesas ieskatā ir nepieciešama ieinteresēto personu klātbūtne bāriņtiesas sēdē, **bāriņtiesa pēc savas iniciatīvas**, var aicināt personas piedalīties sēdē par atzinuma sniegšanu tiesai.

 Noteikumu 98.4 punkts regulē **pamatprasības atzinuma tiesai saturam**. Tātad, Bāriņtiesas atzinumam jāsastāv no ievaddaļas, aprakstošās daļas, motīvu daļas un rezolutīvās daļas:

1. **ievaddaļā** norāda atzinuma sagatavošanas vietu un laiku, bāriņtiesas nosaukumu, bāriņtiesas locekļu vārdus un uzvārdus, lietas izskatīšanas pamatojumu, personas, kuras piedalās sēdē, un personas, kurām par sēdi ir paziņots, bet kuras nav ieradušās, kā arī neierašanās iemeslus, ja tie ir zināmi. Ja atzinums sagatavots bāriņtiesas sēdē tās personas klātbūtnē, kuras intereses skar atzinums, ievaddaļā pamato šādu nepieciešamību;
2. **aprakstošajā** **daļā** norāda lietas apstākļus, informāciju par bērnu un ģimeni vai aizgādnībā esošo personu, uzskaita konstatētos faktus un iegūtos pierādījumus;
3. **motīvu daļā** norāda iegūto ziņu analīzi saistībā ar tiesā iesniegto prasību, bāriņtiesas secinājumus un ieteikumus par bērna vai aizgādnībā esošas personas interesēm atbilstošāko risinājumu un tā pamatojumu;
4. **rezolutīvajā daļā** sniedz bāriņtiesas viedokli par bērna vai aizgādnībā esošas personas interesēm atbilstošāko risinājumu.

Papildus vēršam uzmanību, ka bāriņtiesa, vērtējot lietas apstākļus, var sniegt atzinumu ne tikai par prasībā ievērto lūgumu, bet arī par saistītu jautājumu, ja uzskata, ka tas ir nepieciešams bērna interešu pilnvērtīgai aizsardzībai (piemēram, situācijā, kad prasība tiesā iesniegta par bērna dzīvesvietas noteikšanu, bet bāriņtiesa, izskatot lietu, konstatē, ka puses strīdas arī par saskarsmi un viena puse plāno iesniegt pretprasību). Vienlaikus atzinumam noteikti jāsatur bāriņtiesas viedoklis attiecībā uz tiesas norādīto prasījumu.

Atzinuma noraksts nosūtāms tiesai un saskaņā ar Noteikumu 98.5punktu,bāriņtiesa [Paziņošanas likumā](https://likumi.lv/ta/id/212499-pazinosanas-likums)noteiktajā kārtībā **10 darbdienu laikā pēc lēmuma pieņemšanas** nosūta to arī lietas dalībniekam.

1. Bāriņtiesu likuma 41.-43.pants. [↑](#footnote-ref-1)
2. Noteikumu 44.punkts paredz, ka bāriņtiesas sēdē var piedalīties administratīvā procesa dalībnieki, lietā pieaicināts tulks, lietā pieaicināts psihologs vai cits speciālists (turpmāk - speciālists). institūcijas pārstāvis, lai atbilstoši kompetencei dotu atzinumu lietā, inspekcijas inspektors vai cita inspekcijas direktora norīkota amatpersona. [↑](#footnote-ref-2)
3. Noteikumu 68.punkts - Lēmumu bāriņtiesa pieņem ar vienkāršu balsu vairākumu. Neviens no sēdes sastāva nav tiesīgs atturēties no balsošanas. Ja balsis dalās līdzīgi, izšķirošā ir sēdes vadītāja balss. Noteikumu 68.2 punkts paredz, ka rakstiski noformētajam atsevišķajam viedoklim nosaka ierobežotas pieejamības informācijas statusu, un ar to var iepazīties tiesa, kurā pārsūdzēts attiecīgais bāriņtiesas lēmums, kā arī bāriņtiesas priekšsēdētājs un Valsts bērnu tiesību aizsardzības inspekcija, vērtējot bāriņtiesas locekļa darbību. [↑](#footnote-ref-3)
4. Noteikumu 98.3punkts. [↑](#footnote-ref-4)
5. Noteikumu 68.punkts - Lēmumu bāriņtiesa pieņem ar vienkāršu balsu vairākumu. Neviens no sēdes sastāva nav tiesīgs atturēties no balsošanas. Ja balsis dalās līdzīgi, izšķirošā ir sēdes vadītāja balss. Noteikumu 68.2 punkts paredz, ka rakstiski noformētajam atsevišķajam viedoklim nosaka ierobežotas pieejamības informācijas statusu, un ar to var iepazīties tiesa, kurā pārsūdzēts attiecīgais bāriņtiesas lēmums, kā arī bāriņtiesas priekšsēdētājs un Valsts bērnu tiesību aizsardzības inspekcija, vērtējot bāriņtiesas locekļa darbību. [↑](#footnote-ref-5)